讀書
作者：劉摯
朝代：宋

paragraphs: 西風入梧桐，白露下雲漢。
灑灑晚秋色，清凉復神觀。
歲月不我與，料理前日慢。
念此平生心，所樂在黄卷。
太羮與玄酒，梨樝及俎籑。
滋味要足口，更復恨未見。
燈火夜可親，巾箱字甚憚。
紛紛事是非，碌碌世治亂。
千古守糟粕，未免斵輪歎。
聖賢有堂奥，大道堪夷坦。
是爲名教樂，足以了衰晏。
惜日營珠金，投身醟歌管。
彼志各自言，難以一理貫。